Die nuwe nuus is dat CUM-Uitgewers 'n spinternuwe boek goedgekeur het in dieselfde trant. Ons het van voor begin en 'n hele nuwe boek geskryf. Ons het 56 reguit seksvrae van tieners ewe reguit beantwoord. Dis REGUIT hoor, maar moenie skrik nie, die nuwe generasie ken reeds daardie terme - daar is immers 'n TV in hulle sitkamer en die hele internet op hulle selfoon! Ons moet net vir hulle die ware feite gee en 'n Christelike waardesisteem rondom dit verskaf. Dit gaan eintlik nie oor die feite nie (die skool gee dit ook in detail), maar om leiding te verskaf aan jong mense in 'n totaal geseksualiseerde wêreld. Ideaal gesproke is die beste geslagsvoorligting nie 'n boek-in-die-hand nie, maar 'n gesprek tussen pa en ma - maar 'n boek kan so 'n gesprek fasiliteer. My neef Timothy Kieswetter, 'n kenner van seksuologie, het die meer biologiese en seksuologiese vrae beantwoord en ek die meer morele en Bybelse vrae. Dis nie geskei tussen seuns en meisies nie.
Ek het jou seksboekie verlede jaar vir my dogter (toe 12 jaar) gegee. Sy was vreeslik beïndruk, tot my verbasing, want tieners is mos redelik onbeïndrukbaar, veral met goed wat hulle ouers gee of voorstel. Sy het selfs 'n hele paar keer vir my goed kom wys wat sy daarin gelees het. Het ook gesê sy dink die boekie/skrywer is baie 'cool' - high praise indeed!